**[Jajčne lupine, kavna usedlina, stare začimbe](http://www.ognjic-logatec.si/vrtnarski-nasveti/jajne-lupine-kavna-usedlina-stare-zaimbe)**

**Jajčne lupine** so odlično gnojilo za vrtnine in sobne rastline. Lupine vsebujejo veliko kalcija in drugih mineralov.Kalcij skrbi za pravilen in uravnotežen razvoj listov, poganjkov in korenin. S pravilno oskrbo s kalcijem preprečimo marsikatero bolezen rastlin.  
  
Lupine operemo, posušimo in zdrobimo. Posujemo jih okoli rastline ali rahlo vkopljemo v zemljo.  
Paradižniki, kumare, paprike, solatnice, kapusnice ter druge rastline bodo hvaležne, če  zemljo občasno obogatimo na takšen način.

**Kavna usedlina** vsebuje dušik, zato jo občasno zlijmo okoli rastlin. Pazimo le, da sloj usedline ne bo predebel, saj bi se lahko zaradi vlage, ki jo vsebuje,  razvila plesen. Torej z občutkom in skromno.

**Če nam ostanejo začimbe in začimbnice**, ki jim je potekel rok uporabe, jih ne zavrzimo. Cimet in čili dobro varujeta pred nekaterimi škodljivci. Potresemo okoli rastlin in po prvem dežju ponovimo. Timijan ali rožmarin lahko namočimo v vodo, s katero rastline zalivamo. S tako pripravljeno tekočino pa lahko rastline tudi poškropimo.  
  
Irena Rabarbara